Alles was nie skeef en toksies nie | Netwerk24
Deur Mjl, Kempton Park 09 Desember 2020 05:00
Met verwysing na Dana Snyman se rubriek "Al wat seker is: Woede is 'n doodloopstraat" (05.12):
Dana se siening dat sekere Afrikaners (by implikasie veral 'n vorige generasie) 'n God geskep het wat "nukkerig bokant die wolke" ons veroordelend dophou, is darem baie eensydig.
Ek is deel van 'n vorige generasie wat godsdienstig konserwatief grootgeword het. Maar ons godsdiens was hoegenaamd nie donker en vreesbevange nie.
Sondae het ons "Juig al wat leef'' uit volle bors gesing, asook die pragtige beryming van To­tius van Psalm 97, "Gods vriendelik aangesig straal vrolikheid en lig, vir alle opregte harte", terwyl die ou Heidelbergse Kategismus op 'n wonderlike wyse die balans gebring het tussen sonde, verlossing en dankbaarheid.
Alles tesaam het dit ons daartoe gebring dat ons 'n liefdevolle en genadige God omhels het met ons belydenisaflegging.
Polities was ons natuurlik maar almal kinders van ons tyd, maar in my ouerhuis is ons re­spek geleer teenoor alle rasse.
Ek het eenkeer as kind die k-woord teenoor 'n swart man gebruik wat voor my fiets ingeloop het, en 'n deeglike skrobbering gekry toe hy by my pa gaan kla het.
By die Hoërskool Hendrik Verwoerd in Pretoria waar ek gematrikuleer het, kan ek nie een keer onthou dat ander rasse as minderwaardig beskryf is nie.
Alles, Dana, was nie krom en skeef en toksies nie. Inderdaad moet ou sekerhede, soos ons identiteit, nuut ontdek word. Ons gaan egter moedig, sonder woede, die toekoms in en lewer nog ons bydrae waar ons kan.